Video: Zuma maak debuut op sosiale media‘n Skermskoot uit die video van oudpres. Jacob Zuma se eerste Twitter-inskrywing. Net ŉ dag nadat oudpres. Jacob Zuma deur die hof beveel is om miljoene rande in regsgeld te betaal, het hy Vrydag vrolik aangekondig dat hy by die sosialemediaplatform Twitter aangesluit het. Zuma het enkele ure terug sy eerste twiet op sy profiel geplaas – ŉ video van homself in ŉ geblomde hemp waarin hy sy besluit om ŉ Twitter-gebruiker te word deel. “Hallo almal. Ek het besluit om saam met die tye te beweeg en by hierdie belangrike gebied van gesprekvoering aan te sluit, omdat ek hoor baie mense praat oor my. En ek hoor baie noem hulself Zuma, daarom het ek gevoel dit is nodig dat ek ook aansluit en deel word van die gesprek,” sê Zuma. “Dis ek, voormalige president Jacob Zuma.” Kort daarna het Zuma ŉ twiet gedeel van die Twitter-gebruiker @Muke25700481 wat besonderhede gee van ŉ bankrekening waarin mense “finansiële bydraes vir Zuma kan inbetaal”. Zuma het hom van dié twiet gedistansieer en gesê dié fondsinsameling is vals. Teen 13:00 het Zuma nog net twee twiets gelewer, maar reeds meer as 30 000 volgelinge gehad. Duisende mense het op sy video gereageer en selfs EFF-leier Julius Malema het geantwoord: “Welcome Baba”. Ander Twitter-gebruikers was skepties en het ŉ beroep op Twitter gedoen om die profiel te verifieer sodat hulle seker kan wees dit is regtig Zuma wat hier aan die woord is. Op die profiel word aangedui dat dit reeds in November geopen het, maar dit was nog deurentyd onaktief tot vanoggend. Zuma volg tot dusver nog niemand op Twitter nie – ook nie die ANC of pres. Cyril Ramaphosa wat albei geverifieerde Twitter-profiele het nie. Maroela Media het vroeër berig die hooggeregshof in Pretoria het gister beslis die staat is nie verantwoordelik vir Zuma se regskoste in kriminele óf siviele sake nie. Good morning Mzansi Thank you for the warm welcome, I look forward to engaging with you. pic.twitter.com/sr1MhSNf0F — Jacob G Zuma (@PresJGZuma) December 14, 2018